feltskær
Feltskær, (af ty. Feldscher(er), af Feld 'krigsskueplads' og scheren 'skære'), bartskær, der gjorde tjeneste som barber og kirurg i militæret. I Danmark pålagde lavsartikler for barberer fra 1506 amtsmesteren at gøre tjeneste som feltskær "til lands og til vands" under krige. Fra begyndelsen af 1700-t. havde de fleste regimenter en regimentfeltskær, der fra 1785 fik militær rang og fra 1787 var uddannet ved Kirurgisk Akademi. Ved sammenlæggelsen af uddannelserne i kirurgi og medicin i 1842 forsvandt betegnelsen feltskær. Renæssancekirurgen Ambroise Paré, der betragtes som den moderne kirurgis fader, var uddannet feltskær og revolutionerede sårbehandlingen af krigslæsioner.
I Rusland har man siden 1700-t. anvendt betegnelsen feldsjer om personer med en kortere medicinsk uddannelse. De virker som assistenter for læger på medicinske centre og selvstændigt i tyndt befolkede områder på samme måde som barfodslæger.